钦定古今图书集成/明伦汇编/官常典/第267卷 > 韦述
## 钦定古今图书集成/明伦汇编/官常典/第267卷 > 韦述

按《唐书》本传：述，弘机曾孙，家厨书二千卷，述为儿时，
诵忆略遍。父景骏，景龙中为肥乡令，述从到官。元行
冲，景骏姑子也，为时儒宗，尝载书数车自随。述入其
室，观书不知寝食。行冲异之，试与语前世事，孰复详
谛，如指掌然，使属文，受纸辄就。行冲曰：“外家之宝也。”
举进士时，述方少仪，质陋，侻考功员外郎宋之问曰：
“童子何业？”述曰：“性嗜书，所撰《唐春秋》三十篇，恨未毕
他，唯命。”之问曰：“本求茂才，乃得迁。”固遂上第。开元初，
为栎阳尉，秘书监马怀素奏述与诸儒即秘书，续七
志，五年而成。述好谱学，见柳冲所撰《姓族系录》，每私
写。怀之还舍，则又缮录，故于《百氏源泒》为详。乃更撰
《开元谱》二十篇。累除右补阙。张说既领集贤院，荐述
为直学士，迁起居舍人。从封泰山，奏《东封记》，有诏褒
美。先是诏修《六典》，徐坚构意岁馀，叹曰：“吾更修《七书》，
而《六典》历年未有所适。”及萧嵩引述撰定，述始摹周
六官领其属，事归于职，规制遂定。初令𤜶德棻、吴兢
等撰武德以来国史，皆不能成。述因二家参以后事，
遂分纪、传，又为例一篇。嵩欲蚤就，复奏起居舍人贾
登、著作佐郎李锐助述，䌷绩逮成，文约事详。萧颖士
以为谯周、陈寿之流。改国子司业，充集贤学士，累迁
工部侍郎，封方城县侯。述典掌图书馀四十年，任史
官二十年，澹荣利，为人纯厚长者，当世宗之。接士无
贵贱与均。蓄书二万卷，皆手校定。黄墨精谨，内秘书
不逮“也。古草隶帖、秘书古器、图谱无不备。安禄山乱，
剽失皆尽，述独抱图史藏南山。身陷贼，污伪官，贼平，
流渝州，为刺史薛舒所困，不食死。广德初，甥萧直为
李光弼判官，诣阙奏事，称旨，因理述仓卒奔逼，能存
国史，贼平，尽送史官。于休烈以功补过，宜蒙恩宥。”有
诏赠散骑常侍。韦氏之显者，孝友词学，则承庆、嗣立，
邃音乐有万石，达礼仪则叔夏，史才博识有述。所著
书二百馀篇行于时。弟逌、迪，学业亦亚述。与逌对为
学士，与迪并礼官，搢绅高之。时赵冬曦兄弟亦各有
名，张说尝曰：“韦、赵兄弟，人之杞梓”云。